Author: MŽP
Last saved by: spano

Predkladacia správa

Program starostlivosti o mokrade Slovenska, ktorého súčasťou bol aj Akčný plán na roky 1997 – 2002 bol prerokovaný vládou dňa 4. februára 1997 ako XII. bod 104. vládneho zasadnutia. K prerokovanému materiálu nebolo prijaté vládne uznesenie. Prvé Vyhodnotenie plnenia Akčného plánu Programu starostlivosti o mokrade Slovenska na roky 1997 – 2002 počas rokov 1997 - 1999 sa usktutočnilo pre účely aktualizácie Programu starostlivosti v zmysle záverov 7. zasadnutia Konferencie zmluvných strán. Ako ukázalo vyhodnotenie, realizácia Akčného plánu nebola uspokojivá. V rokoch 1997 – 1999 boli splnené len 2 úlohy z 22 opatrení, 4 úlohy neboli splnené vôbec. Pri riešení všetkých úloh bol významným faktorom nedostatok, prípadne úplná absencia akýchkoľvek finančných prostriedkov a personálnych kapacít na všetkých stupňoch riadenia a praktickej starostlivosti. V roku 2000 Ministerstvo životného prostredia SR (ďalej len „MŽP SR“) predložilo do vlády Akčný plán na roky 2000 – 2002 (ďalej len „AP“) k aktualizovanému Programu starostlivosti o mokrade Slovenska, ktorý vzala na vedomie vláda uznesením vlády SR č. 399 zo dňa 31. mája 2000. AP obsahuje úlohy, ktoré predstavujú hlavné koncepčné zámery štátneho záujmu pre implementáciu Dohovoru o mokradiach majúcich medzinárodný význam predovšetkým ako biotopy vodného vtáctva (ďalej len „Ramsarského dohovoru“), ku ktorému pristúpila ČSFR 2. júla 1990 (Slovenská republika následne sukcesiou 1. januára 1993).
V zmysle uznesenia vlády SR č. 399/2000 predkladá MŽP SR:
A.	Informáciu o plnení úloh AP,
B.	Návrh Akčného plánu na roky 2003 – 2007 (ďalej len „NAP“).
A.	Z vyhodnotenia plnenia úloh AP vyplýva, že zo 14 úloh bolo celkom splnených 6 úloh, čo znamená 42,86 % z celkového počtu. Na plnenie úloh AP sa vynaložilo za roky 2000 – 2002 celkom  123 037 tis. Sk. Ostatné úlohy sú v štádiu rozpracovanosti.
B. NAP je spracovaný v tabuľkovej forme, ktorá obsahuje: 1. Úlohy, 2. Gestora zabezpečenia konkrétnej úlohy, 3. Predpokladané náklady a finančné zdroje na zabezpečenie úlohy, 4. Predpokladaný termín ukončenia úlohy. NAP obsahuje 33 úloh, ktoré sú zoradené do 8. strategických cieľov podľa aktualizovaného Programu starostlivosti o mokrade Slovenska. Zohľadňujú celkový trend, ktorý smeruje k trvalo udržateľnému rozvoju spoločnosti. NAP bude mať dopad na štátny rozpočet. Úlohy NAP sa navrhujú financovať zo štátneho rozpočtu (z rozpočtových kapitol zúčastnených rezortov). Na obdobie rokov 2003 – 2007 suma predstavuje cca 245  637 tis. Sk s tým, že na rok 2003 sa už vyhradili na tento účel finančné prostriedky: 720 tis. Sk z kapitoly MŽP SR a 200 tis. Sk z kapitoly MP SR.
Plánovací dokument je potrebný na implementáciu aktualizovaného Programu starostlivosti o mokrade Slovenska. Plnením navrhovaných opatrení dôjde k napĺňaniu Ramsarského dohovoru - ochrana a zachovanie všetkých mokradí a vodného vtáctva, ich rozumné (trvalo udržateľné) využívanie, pri čom sa veľký dôraz kladie na mokrade zapísané v Zozname medzinárodne významných mokradí, tzv. ramsarské lokality. Dopad na obyvateľstvo, životné prostredie a i. je popísaný v doložke tohto materiálu.